**SÜRGŐSSÉGI INDÍTVÁNY**

**a Jogi és Társadalmi Kapcsolatok Bizottsága 2016. december 13-i ülésére**

**Javaslat az ITP-Royal Kft. felperesnek Szombathely Megyei Jogú Város Önkormányzata alperes ellen kártérítés iránt indított per állásáról szóló tájékoztatatás elfogadására**

Tájékoztatom a Tisztelt Bizottságot, hogy a Győri Ítélőtábla előtt Gf.II.20.070/2016. számon folyamatban volt, az ITP-Royal Kft. felperesnek Szombathely Megyei Jogú Város Önkormányzata alperes ellen kártérítés iránt indított pere jogerősen lezárult.

A Szombathelyi Törvényszék 13.G.40.043/2014/60. számú ítéletében Önkormányzatunkat **28.240.325,- Ft** és ezen összeg 2010. november 4. napjától 2013. június 30-ig a késedelemmel érintett naptári félévet megelőző utolsó napon érvényes jegybanki alapkamat 7 %-kal, 2013. július 1-től a kifizetés napjáig számítva a késedelemmel érintett naptári félév első napján érvényes jegybanki alapkamat 8 százalékponttal növelt mértékű kamatai megfizetésére kötelezte. A marasztalás összege magában foglalta a Biotektúra Építészeti és Mérnök Kft. által végzett tervezési munkálatok díját (11.665.000 Ft), a Vas Megyei Múzeumok Igazgatósága részéről végzett régészeti kutatások költségét (11.105.000 Ft), a Vasi Therm Kft. részéről a hőtávvezeték kiváltásának díját (3.637.000 Ft), továbbá a gépi munkálatok, a földmérési munkák és a társasházi alapító okirat módosításának költségeit.

Önkormányzatunk az ítélet ellen fellebbezést nyújtott be.

A Győri Ítélőtábla másodfokú ítélete az elsőfokú ítéletet részben megváltoztatta, és az Önkormányzatunkat terhelő marasztalás összegét **16.495.325,- Ft**-ra és annak elsőfokú ítéletben írt késedelmi kamataira leszállította.

A másodfokú bíróság indokolása szerint a tervezési munkálatok díja és a társasházi alapító okirat módosításának költségei nem értékelhetők az ingatlan értékét emelő hasznos ráfordításként, így az ITP-Royal Kft. azok megtérítését Önkormányzatunktól nem követelheti.

A marasztalás összegét csökkentette a másodfokú bíróság által megítélt 1.500.000 Ft összegű perköltség.

A marasztalás összege kamatokkal együtt 28.074.456 Ft, amelyet csökkent az 1.500.000 Ft összegű perköltség, így összesen fizetendő 26.574.456 Ft.

Önkormányzatunk a másodfokú ítéletben megállapított marasztalás összegét 2016. november 30-án az ITP-Royal Kft. részére megfizette.

Tájékoztatom a Tisztelt Bizottságot, hogy a marasztalási összeg fedezetéhez költségvetési rendelet módosítása szükséges, illetve a perek állására vonatkozó tájékoztatók rendszeresen a Bizottság előtt szerepelnek.

Kérem a Tisztelt Bizottságot, hogy az előterjesztést a fentiekre tekintettel sürgősségi indítványként megtárgyalni, és a határozati javaslatban foglaltak szerint dönteni szíveskedjen.

**Szombathely, 2016. december 13.**

 **/: Dr. Puskás Tivadar :/**

**Határozati javaslat**

**……../2016. (XII. 13.) sz. JTKB határozat**

A Jogi és Társadalmi Kapcsolatok Bizottsága az ITP-Royal Kft. felperesnek Szombathely Megyei Jogú Város Önkormányzata alperes ellen kártérítés iránt indított per állásáról szóló tájékoztatatást tudomásul veszi.

**Felelős:**  Dr. Takátsné dr. Tenki Mária, a Bizottság elnöke

 (A végrehajtásért felelős:

Lakézi Gábor, a Városüzemeltetési Osztály vezetője)

**Határidő:** azonnal